  Виталий Пронин Али Ижысь 6 школаын ремонт мынэ, матысь дыре эшшо 7-ез выльдӥськыны кутскозы. 2019-ти арысен "Бадӟым ремонт" проект улсын 32 нылпи садын но 11 школаын липет воштӥзы. Туспуктэм: izh.ruИжысь 49-тӥ школа кемалась выльдӥськонэз вите ни. Юртэз 1978-тӥ арын пуктэмын, татчыозь ӟеч-ӟеч ремонтэз ӧз адӟылы. Берло аръёсы, зол зорыку, вӧлдэтысь ву виялляз. Пасьёсты пытсаны вырылӥзы, но огъя югдурез со ӧз воштылы. Соин сэрен ик классъёсын но ремонт лэсьтыны ӧз басьтӥськылэ. Кыӵе пайдаез луоз? Сӥзьыл зоръёс борддоръёсты нош коттозы. Али липетэз сэртто, со интые ӵыж-вылез пуксёз. Туэ школаын 46 укно воштӥзы ни, но висъям коньдон ваньзэ выльдыны ӧз окмы. Школалэн кивалтӥсез Марина Тихонова оске, вуоно аре но та проектлэн бурд улаз шедьыны быгатозы шуыса, кылем укноосты воштозы. — Ремонтлы ми туж шумпотӥськомы, ваньмыз графикъя мынэ, — вераз Марина Владимировна. — 1-тӥ августэ, ужъёс йылпумъяськем бере, школаямы лагерьмес усьтыны чакласькомы. Самоизоляция вакытэ пиналъёс акыльтӥзы ни гуртазы пукыны, соослэн шудэмзы, ог-огенызы вераськемзы потэ. Анай-атайёс ӵем вазиськыло, лагерь сярысь юалляськыса. Туэ ми пыриськимы «Ижевские каникулы» вожвылъяськонэ, 7 проектмылы 43 сюрс манет тыр грантъёс утӥмы, соос юрттозы лагерь дыръя пиналъёсты пӧртэм удысъёсын тодматыны. Малпанъёсмы трос, соин ик оскиськомы, ремонт чик уз люкеты шуыса. Школаез выльдыны кутскизы 20-тӥ мае. Ужасьёс оскыто, школаез липозы дырыз дыръя, али графикез азьпалтыса ужало, 30-тӥ июлёзь ваньзэ быдэстыны кулэ. — Шутэтскон нуналъёстэк ужаськомы, — вераз ремонтэн кивалтӥсь Андрей Вагинов, — куазья кариськоно луиськомы. Зор дыръя липетэз тупатъяны уг яра, но ми со вакытэ чыры-пыры ужъёсты быдэстӥськомы. Строительёс ужзэс рос-прос лэсьтыны выро, угось 5 ар ӵоже кыӵе ке шекъёс шараяськизы ке, строительной компаниос асьсэ коньдонэнызы соосты тупатоно луозы. Жаляса верано, таӵе учыръёс шараяськылӥзы ни, соин ик куд-ог интыосын выльысь ремонт лэсьтоно луиз. «Бадӟым ремонт» программа улсын ик кылем аре липизы 18-тӥ нылпи садэз, нош туэ вань укнооссэ воштӥзы. — Липет вия вал, укноос вужесь, соин ик куд-ог группаосамы пиналъёс кынмыса, висьыса улӥзы, — шуиз валтӥсь воспитатель Светлана Анатольевна Игнатьева. — Нош али гань-гань, мултэс сюлмаськонъёстэк ужаны быгатӥськомы. Нылпи садын 6 дежурной группа ужа, отчы 98 пинал ветлэ. Туннэ нуналлы вань тупатъян ужъёс йылпумъяськемын ни. — Туж умой, Ижын таӵе проект вань шуыса, — вераз Ижкар Думалэн тӧроез Олег Гарин. Берло аръёсы школаослэсь, нылпи садъёслэсь трос вазиськонъёс вуылӥзы: тросаз 40 ар пала йӧнала ремонт ортчытэмын ӧй вал. Тыршиськомы соослы бюджетысь коньдон висъяны. ________ Мария ЕМЕЛЬЯНОВА Теги: Ижкар  